ธ.ก.ส. เชิญชวนประชาชนช่วยเกษตรกรฝ่าวิกฤตโควิด-19 โดยร่วมอุดหนุนผลผลิตทางการเกษตรจากเกษตรกร
ธ.ก.ส. เชิญชวนประชาชนช่วยเกษตรกรฝ่าวิกฤตโควิด-19 โดยร่วมอุดหนุนผลผลิตทางการเกษตรจากเกษตรกร?นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากสถานการณ์การแพร่ระบาดของโรคโควิด-19 ส่งผลต่อการจำหน่ายสินค้าในภาคเกษตรเป็นอย่างมาก เพื่อเป็นการช่วยเหลือและบรรเทาความเดือดร้อนของเกษตรกร ธ.ก.ส. จึงได้จัดทำช่องทางสนับสนุนในการจำหน่ายสินค้าจากแหล่งผลิตของเกษตรกรไปสู่ผู้บริโภคโดยตรง โดยในช่วงนี้มีสินค้าเกษตรจากสหกรณ์แปลงใหญ่ทุเรียนชาวสวนไม้เค็ด อำเภอเมือง จังหวัดปราจีนบุรี ที่ได้นำทุเรียน ส้มโอ และหน่อไม้มาจำหน่าย กลุ่มวิสาหกิจชุมชนบ้านปลายคลองและสหกรณ์การเกษตรเพื่อการตลาดลูกค้า ธ.ก.ส. จันทบุรี จำกัด (สกต.) จังหวัดจันทบุรี นำมังคุด ลองกอง สละ และเงาะมาจำหน่าย และศูนย์เกษตรธรรมชาติทองผาภูมิ อำเภอทองผาภูมิ จังหวัดกาญจนบุรี นำพืชผักและผลไม้มาจำหน่าย ในระหว่างวันที่ 27 - 29 พฤษภาคมนี้ นอกจากนี้ ยังมีกลุ่มวิสาหกิจแปลงใหญ่กุ้งก้ามกรามบ้านสะพานพัฒนา อำเภอบางปลาม้า จังหวัดสุพรรณบุรี นำกุ้งก้ามกราม เมล่อน และไข่มาร่วมจำหน่าย ในวันที่ 29 พฤษภาคมนี้ด้วย ระหว่างเวลา 09.00 น.-17.00 น. ณ ธ.ก.ส. สำนักงานใหญ่ บางเขน กรุงเทพฯธ.ก.ส. ขอเชิญชวนประชาชนร่วมอุดหนุนสินค้าเกษตรคุณภาพดี ซึ่งนอกจากจะได้รับสินค้าเกษตรส่งตรงจากสวนและฟาร์มของเกษตรกรโดยตรงแล้ว ยังเป็นส่วนหนึ่งในการสนับสนุนและสร้างขวัญกำลังใจให้แก่เกษตรกรในการประกอบอาชีพและร่วมสร้างเศรษฐกิจฐานรากของประเทศให้แข็งแกร่งอย่างยั่งยืนอีกด้วย